Vrtec Črnuče

SVET STARŠEV

Dunajska 400

1231 Črnuče

**ZAPISNIK 2. seje SVETA STARŠEV VRTCA ČRNUČE**

**dne, 15. 06. 2016 ob 17. 30**

**Prisotni:** lista prisotnosti se hrani v arhivu vrtca

**Predlagana vsebina za obravnavo:**

1. Imenovanje treh predstavnikov staršev v Svet Vrtca Črnuče
2. poročilo o realizaciji programa – VRTI, VRTI VRTILJAK za šolsko leto 2015/2016
3. poročilo UO sklada,
4. obravnava pripomb in predlogov staršev na roditeljskih sestankih,
5. pobude, pohvale

Prisotne je pozdravila ravnateljica Vrtca Črnuče, Andreja Klopčič-Hološević, ki je zaradi odsotnosti predsednika Sveta staršev, g. Šemeta, tudi vodila današnjo sejo. S predlaganim dnevnim redom so se strinjali vsi prisotni člani.

**K točki 1:**

Za novo šolsko leto je potrebno izvoliti tri nove predstavnike staršev v Svet Vrtca Črnuče.

Predlog za predstavnike staršev v Svet Vrtca Črnuče:

* iz enote Sonček, ga. Patricija Kovač
* iz enote Sapramiška, ga. Nataša Matić
* iz enote Ostržek, ga. Urška Novak

**Dogovor št.1:**

V Svet Vrtca Črnuče se imenujejo predstavnice staršev Patricija Kovač, Nataša Matić in Urška Novak. Potrditev se zaradi nesklepčnosti potrdi korespondenčno.

**K točki 2:**

Vsi delegati so z vabilom na sejo Sveta staršev dobili poročilo o realizaciji programa – VRTI, VRTI VRTILJAK za šolsko leto 2015/2016. Naloge po Letnem delovnem načrtu so bile realizirane v vseh štirih enotah. Nekatere dejavnosti so bile v LDN dodane naknadno. Strokovni delavci so bili s programom in izvedbo dejavnosti zelo zadovoljni.

Pomočnica ravnateljice je še posebej izpostavila:

* sodelovanje v projektu, »Ljubljana, Zelena prestolnica Evrope 2016.«,
* Zmajev karneval v mesecu februarju in osvojitev prve nagrade za najboljšo otroško pustno masko,
* razstavo v Centru starejših Črnuče, « Ustavi se in poglej«,
* tridnevni tabor na novi lokaciji v Gozdu Martuljek s programom, Škratki, moji prijatelji.

Pomočnica ravnateljice je pohvalila tudi medsebojno sodelovanje otrok I. in II. starosti, povezovanje posameznih skupin med enotami ter dobro izvedbo zimovanja, taborov in letovanja.

Starši so izrazili pohvalo na izvedene dejavnosti v tem šolskem letu

**Dogovor št. 2:**

Poročilo VRTI, VRTI VRTILJAK za šolsko leto 2015/2016 se zaradi nesklepčnosti potrdi korespondenčno.

**K točki 3:**

Pomočnica ravnateljice je predstavila pregled porabe sredstev Sklada vrtca za vzgojna sredstva v tem šolskem letu. Poročilo porabe sredstev iz Sklada je priloga k zapisniku. V tabeli so zabeleženi podatki do 07. 03. 2016. Nekaj nabavljenih sredstev še pričakujemo v mesecu juniju.

* V enoti Ostržek še nismo kupovali iz Sklada (zunanje igralo).
* V enoti Sapramiška smo kupili poganjalce, dežne plaščke in šotor za igro.
* V enoti Sonček smo kupili slikanice za I. in II. starost, kolesa za starejše otroke, komplet malega orodja za vrtiček, kovinske skiroje, hodulje in večji zaboj za igrače. Nekaj naročenih sredstev pričakujemo še v mesecu juniju.
* V enoti Gmajna smo obogatili različne kotičke. Kupili smo vozičke za vleko, sete za oblikovanje z mivko, tablo-rože, različne konstruktorje za igro, stole blazine, ravnotežna pripomočka za telovadni kabinet in zunanji zaboj za shranjevanje igrač. Nekaj naročenih sredstev še pričakujemo v mesecu juniju.

Dokončno poročilo porabe sredstev iz Sklada bomo predstavili na 1. Svetu staršev v mesecu oktobru 2016.

Ravnateljica je povedala, da bomo v najkrajšem možnem času nabavili tudi zunanje igralo za enoto Ostržek.

**Dogovor št. 3:**

Vsa nakupljena sredstva bodo objavljena na spletni strani Črnuče, pod zavihkom Sklad vrtca.

**K točki 4:**

Iz dobljenih poročil roditeljskih sestankov so starši v večini izrazili le pohvale in lepe želje.

**Enota Sapramiška:**

Pripomba: luža pred vrtcem

Predstavnica skupine Polži iz enote Sapramiška nas je seznanila, da je več lastnikov zemljišča okoli blokov. Stanovalci so začeli z aktivnostmi za rešitev težave. Seznanjena je tudi četrtna skupnost Črnuče.

**Enota Gmajna:**

Pripomba: delegat iz skupine Jagode je izpostavil zaskrbljenost ob popolni menjavi strokovnih delavk v skupini Hruške, v novem šolskem letu 2016/2017.

Odgovor: skupina Hruške, 5-6, bo v novem šolskem letu sestavljena iz treh skupin. Večina otrok je iz skupine letošnjih Jagod, trije otroci so iz skupine letošnjih Jabolk in pet otrok je iz skupine letošnjih Hrušk. Vzgojiteljica skupine letošnjih Jagod odhaja s 01. 09. v pokoj, vzgojiteljica skupine letošnjih Hrušk pa je dala pred nekaj dnevi odpoved delovnega razmerja. Z novim šolskim letom bosta skupino Hruške vodili strokovni delavki, ki trenutno delata v enoti Ostržek. Vzgojiteljica bo Katarina Preksavec, pomočnica vzgojiteljice pa Špela Novak. Predstavnik skupine Škrati je tudi osebno zelo pohvalil strokovno delavko Špelo Novak.

**Dogovor št.4:**

Novi strokovni delavki skupine Hruške se bosta staršem predstavili na roditeljskem sestanku v mesecu juniju.

Pomočnica ravnateljice je ponovno obrazložila razporeditev otrok v skupine.

Da naredimo optimalne skupine in sprejmemo čim večje število novih otrok, je potrebno nekatere skupine z novim šolskim letom ponovno razporediti. Za šolsko leto 2016/2017 smo sprejeli skupaj 137 otrok, in sicer114 otrok I. starosti in 23 otrok II. starosti. V skupinah 1, 2 in 3 letnih otrok je lahko največ 14 otrok, v skupinah 3-4 letnih otrok največ 19 otrok in v skupinah 4, 5 in 6 letnih otrok največ 24 otrok. Skupine v enotah med seboj sodelujejo, zato otroci ponavadi s spremembami nimajo težav.

**K točki 5.**

**Enota Sonček:**

Pohvala strokovnima delavkama skupine Pikapolonice. Starši in otroci so zelo zadovoljni z menjavo strokovne delavke v tej skupini.

**Enota Sapramiška:**

Pohvala strokovnima delavkama skupine Polži.

Vprašanje: ali ostaja letošnja skupina Miške v isti sestavi tudi v novem šolskem letu.

Odgovor: skupina bo v novem šolskem letu ostala ista, doda se jim le tri nove otroke. Skupina se seli na drugi trakt v igralnico Polži.

**Enota Ostržek:**

Pohvala strokovnima delavkama skupine Zajci. Delegatka je povedala, da so otroci zelo dobro sprejeli menjave strokovnega kadra v tej skupini.

Vprašanje: pokrov wc deske na otroškem stranišču na drugem traktu je poškodovan.

Odgovor. poškodovan pokrov bomo zamenjali z novim.

Vprašanje: delegata skupine Škrati zanima, kdaj se bo vrnila vzgojiteljica.

Odgovor: Vzgojiteljica je na bolniški. Kako dolgo bo odsotna, ne vemo.

Vprašanje: nekaj starejših otrok je ob obisku dedka Mraza v vrtcu prepoznalo strokovnega delavca Uroša.

Odgovor: zaposleni v enoti, kjer dela ne bo prevzel vloge dedka Mraza. Poskrbeli bomo za zunanjega izvajalca.

**Enota Gmajna:**

Pohvala strokovnima delavkama skupine Jabolka.

Ravnateljica je vse prisotne seznanila, da bo enota Gmajna zaradi organizacije dela v kuhinji zaprta od 18. 07. do 19. 08. 2016 (daljše bolniške odsotnosti kuharic). Ker je v tem času v vrtcu prisotnih najmanj otrok, bodo otroci gostovali v enoti Ostržek. Starši bodo pravočasno obveščeni o razporeditvi skupin enote Gmajna v enoto Ostržek.

Zaradi lažje organizacije dela, prosimo, da starši izpolnijo anketo o prisotnosti otrok v vrtcu med poletnimi počitnicami.

Poletno rezervacijo lahko starši uveljavljajo enkrat letno v času od 01. 06. – 30. 09. in sicer za neprekinjeno odsotnost najmanj enega oz. največ dveh mesecev. Starši naj obrazec za rezervacijo vrnejo v skupino ali na upravo najpozneje en teden pred prvim dnem odsotnosti otroka iz vrtca. Obrazec je na voljo na spletni strani vrtca, na upravi ali pri strokovnih delavkah.

Ravnateljica se je vsem staršem v imenu strokovnih delavcev Vrtca Črnuče in v svojem imenu zahvalila za lepo celoletno sodelovanje. Vsem staršem je zaželela dolge in lepe poletne počitnice.

Sestanek sveta staršev je potekal v zelo prijetnem vzdušju in smo ga zaključili ob 18. 45.

Črnuče, 16. 06. 2016

Zapisala: Jasmina Furman

 Primož Šeme

 PREDSEDNIK SVETA STARŠEV VRTCA ČRNUČE